יריב בן-אהרן

יריב בן-אהרן (28 בנובמבר 1934 – 15 באוקטובר 2016, כ"א כסלו תרצ"ה – י"ג תשרי תשע"ז) היה סופר עברי, מחנך חוקר ומסאי, ממובילי "חוג שדמות" לגיבוש זהות יהודית - חילונית ומחלוצי ההתחדשות היהודית בישראל. נולד בקיבוץ גבעת חיים, בן בכור למרים ויצחק בן-אהרן. הוא סיים את לימודיו בקיבוץ והתגייס לחיל השריון, במסגרתו הגיע עד לתפקיד של מפקד גדוד במילואים. השתתף בקרבות מלחמת סיני כמפקד טנקים צעיר. לימים פרסם את ספרו הראשון "הקרב", ובו שיקע חוויות קשות מהמלחמה. הספר, שיצא לאור בשנת 1966, בסדרת הספרייה לעם של הוצאת עם עובד, זכה להצלחה רבה, קיבל ביקורות מצוינות ונדפס בשלוש-עשרה מהדורות. בן-אהרן שירת גם במלחמת ששת הימים, בקרבות השריון של עמק דותן שבשומרון, וגם במלחמת ההתשה. בן-אהרן היה בין העורכים של קובץ העדויות "שיח לוחמים" (1968), שהתפרסם בציבור לאחר מלחמת ששת הימים, ובאו בו לידי ביטוי הלבטים של הלוחמים הצעירים בני התנועה הקיבוצית. קובץ זה זכה לימים לכינוי הגנאי הציני "יורים ובוכים". בסוף שנות השבעים עזב יריב בן-אהרן את קיבוץ גבעת חיים מאוחד, וקבע את מושבו בקיבוץ ראש הנקרה. הרומן השני שלו, "פלג", יצא לאור בשנת 1993. גם ספרו זה, על התבגרות בקיבוץ בצילו של אב שתלטן ומפורסם, עורר תגובות רבות. לימים משך את ידיו מכתיבת רומנים, השלים לימודי יהדות בסמינר הקיבוצים באורנים ובירושלים, והיה בין מייסדי המגמה ללימודי יהדות באורנים. יחד עם אחרים כתב והוציא לאור כמה "מסכתות" ובהן עיונים במתכונת הדף התלמודי, שבמרכזו גרעין הטקסט הנידון, ומסביבו פרשנויות והפניות למקורות שונים. המסכתות יצאו לאור בהוצאת "שדמות" ואורנים. בן-אהרן היה ממעצבי הדרך של המדרשה באורנים, פרשן מובהק של "התלמוד הירושלמי" ושל סופרים ומשוררים עבריים מרכזיים ובהם: יוסף חיים ברנר, נתן אלתרמן, למדן ואחרים. בן-אהרן היה מקור ההשראה העיקרי לתפיסת עולם ייחודית המשלבת יהדות חילונית, עם ציונות הומניסטית סוציליסטית ועכשווית, תפיסת עולם אותה הנחיל למכינה קדם צבאית ע"ש רבין בעבודה צמודה עם ראש המכינה דני זמיר ועם בוגר המכינה שלימים הפך למעצב דרכה הפדגוגי, תום נבון. המכינה הדפיסה ריכוז של מאמריו של יריב בן-אהרן בספר "שורשי יניקה" וכן הקימה בית מדרש חלוציות ובו "פרקי חלוצים" כספר טקס מרכזי המאגד קטעי מקורות שבן-אהרן ליקט כבסיס ל"שורשי יניקה". על אף שלא עסק באופן פעיל בפוליטיקה, בעשר השנים האחרונות לחייו תמך בפומבי בשלי יחימוביץ'. במאמר שכתב ציין כי היא "מהווה הוכחה חיה לכך שהטובים והטובות ביותר צריכים ללכת לפוליטיקה, שאפשר לבנות כח פוליטי חזק, שמוביל עם ומדינה ומונהג על ידי שוחרי טוב, אוהבי צדק ומתקני עולם. כן, וכאלה שיש להם אידאולוגיה". נפטר ב-15 באוקטובר 2016, י"ג תשרי תשע"ז, בגיל 82. נקבר בבית העלמין בקיבוץ ראש הנקרה. הקרב, רומן, עם עובד, תל אביב, 1966. (הספר בקטלוג ULI) פלג, רומן, אופיר, תל אביב, 1993. צדקה וגמילות חסדים, עיון בשאלות צדק חברתי ועזרה הדדית במקורות תלמודיים ובמדרשים. שרשי יניקה, אפעל, 1984. מסכת גילוי וכיסוי בלשון, עיונים בשירת חיים נחמן ביאליק, עם פירוש "עלי בא"ר", נערך עם עלי אלון, המדרשה, אורנים, 1997. המוצא; לרגל הכניסה; במתים חפשי, מסכת עיון בסיפורי י"ח ברנר, נערך עם עלי אלון, מדרש תמונה דודו פלמה, המדרשה, אורנים, 1998. אגדת פומבדיתא, שיעור בתלמוד, המדרשה, אורנים, 2000. שמחת עניים של נתן אלתרמן: מי מפחד משמחת עניים?, מסכת עיון בשירתו של נתן אלתרמן, נערך עם עלי אלון ועוזי שביט, מסתמך על מסתו של מרדכי שלו, הוצאת הקיבוץ המאוחד ומחברות שדמות, 2001. ברל כצנלסון - עדות לדור, עיונים בתורתו של ברל, המדרשה, אורנים, 2002. ציונים, על קובץ "יזכור" של י"ח ברנר, הוצאת הנוער העובד והלומד, תל אביב, 2005. מסביב לנקודה, מסכת עיון ביצירתו של יוסף חיים ברנר, הוצאת הנוער העובד והלומד, 2005. פרקי חלוצים הוצאת המכינה הקדם צבאית על שם רבין, תשס"ז, 2006 זמר, מסכת עם פירוש "גיזת הטל", הוצאת "שחרות", תשס"ח 2007. מסדה (פואמה), מסכת מפורשת של הפואמה מאת יצחק למדן, בהשתתפות תלמידיו של בן אהרון. בהוצאת המחנות העולים והוצאת שחרות, 2011. נתן אלתרמן - שירי עיר היונה, מסכת מאת יריב בן אהרון, הוצאת הקיבוץ המאוחד, המכינה ע״ש יצחק רבין ו״המדרשה באורנים״, תשע״ה 2015. מדיה וקבצים בנושא יריב בן-אהרן בוויקישיתוף הספרים של יריב בן-אהרן לרכישה באתר המדרשה באורנים הספרים של יריב בן-אהרן, באתר "סימניה" יריב בן-אהרן, דף שער בספרייה הלאומית יריב בן-אהרן, בלקסיקון הספרות העברית החדשה אלישע פורת, יוסף חיים ברנר, מסביב לנקודה / יריב בן אהרון רשימת המאמרים של יריב בן-אהרן באתר רמב"י אלי אלון, מת המחנך והסופר יריב בן-אהרון, באתר TheMarker‏, 15 באוקטובר 2016 (מאורכב בוייבאק מאשין) עופר אדרת, מת יריב בן אהרון, מחנך, סופר, והוגה הדעות של הציונות הסוציאליסטית, באתר הארץ, 15 באוקטובר 2016 אחיה ראב"ד, נפטר יריב בן אהרון: "איש של רוח ונעלי עבודה", באתר ynet, 15 באוקטובר 2016 יאיר שלג, מדור ההורים לדור הבנים, מקור ראשון, מוסף "שבת", 23 באוקטובר 2016 זהר אופז ליפסקי, הוא חשב שהחלוציות זקוקה למקורות היהודיים שייתנו לה טעם, באתר הארץ, 3 בספטמבר 2020 יריב בן-אהרן, יחימוביץ חורשת תלם ארוך, בעיתון ידיעות הקיבוץ, 25 באוקטובר 2013